‘Sekspastoor’-verhoor: Regter weier versoekTimothy Omotoso, Lusanda Sulani en Zukiswa Sitho Maandag in die hof. Foto: Raahil Sain/ANA Regter Mandela Makaula het ’n aansoek om homself aan die verhoor van pastoor Timothy Omotoso te onttrek, van die hand gewys. Makaula het dié beslissing Maandag in die Port Elizabethse hoofgeregshof gemaak en aangevoer dat die aansoek sonder enige meriete is. Hy het geen verdere redes verskaf nie. Die versoek is deur die verdediging se Peter Daubermann gerig omdat hy aanvoer dat Makaula die staatsgetuie, Cheryl Zondi, voortrek. Die aantyging spruit waarskynlik uit die feit dat Makaula vir Zondi voorspoed met haar eksamen toegewens het en haar terselfdertyd aanbeveel het om van die saak te vergeet en op haar toekoms te konsentreer, dit terwyl sy vir die gereg moet wag om sy gang te gaan. Makaula het toe vir Zondi gesê dat sy ter wille van geregtigheid moet getuig. Dit het Daubermann genoop om aan te voer dat die hof Zondi se weergawe van die gebeure aanvaar het. Daubermann het verder beweer dat die hof reeds vir Omotoso en sy medebeskuldige, Lusanda Sulani, skuldig bevind het. “Regter Makaula het van Zondi ’n kruisvaarder vir geregtigheid gemaak en is bevooroordeeld teenoor my kliënt en die medebeskuldigdes. Hulle soek ’n regverdige verhoor en daarom vra ek die regter om homself aan die hofverrigtinge te onttrek.” Hoewel Daubermann geweet het dat dit ’n ruk sal neem om ’n geskikte plaasvervanger vir Makaula te vind, was hy van mening dat ’n regter nie partydig moet wees nie. Hy het bygevoeg dat ŉ onpartydige regter noodsaaklik sou wees vir ’n regverdige verhoor en dat, indien Makaula die versoek van die hand sou wys, ’n ander hof moontlik tot ’n ander bevinding in die saak sou gekom het. Dit sou beteken dat die hele verhoor moes oor begin. In ’n sterk bewoorde aanval het hy Makuala daarvan beskuldig dat sy menslikheid in die pad staan om met regverdigheid oor die hofverrigtinge te presideer. “U het haar (Zondi) geloof omdat sy getuig het en haar voorspoed toegewens met haar eksamen; daarmee het ek geen probleem nie. Maar u was buitensporig simpatiek jeens haar en u het uself openlik in haar hoek geskaar. Met respek, dit is nie u werk om ’n getuie te troos nie.” Zondi het vir Omotoso daarvan beskuldig dat hy haar sedert 14-jarige ouderdom seksueel aangerand en verkrag het. Daubermann het aangedui dat hy homself tot die appèlhof sal wend om teen Makaula se bevinding beswaar te maak. Omotoso staan tereg op 63 hoofklagte van onder meer mensehandel, verkragting, seksuele geweldsmisdade en afpersing. Sy twee medepligtiges, Sulani en Zukiswa Sitho, word daarvan beskuldig dat hulle jong meisies van reg oor die land gewerf het sodat Omotoso hulle seksueel kon misbruik.